Andijon viloyati Bobur shahrida rassomlar festivalini tashkil etish va oʻtkazish chora-tadbirlari toʻgʻrisida
(resolution, 2025-12-30)

Tasviriy sanʼat sohasida faoliyat yuritayotgan iqtidorli yoshlarni qoʻshimcha qoʻllab-quvvatlash va ragʻbatlantirish tizimini takomillashtirish, xalqimizning boy maʼnaviy dunyosi va milliy oʻzlikni anglash gʻoyalarini tarannum etuvchi yorqin asarlar yaratishga yoʻnaltirish maqsadida Vazirlar Mahkamasi qaror qiladi: 1. Oʻzbekiston Badiiy akademiyasi va Andijon viloyati hokimligining 2026-yildan boshlab har ikki yilda bir marta Andijon viloyati Bobur shahrida rassomlar festivalini (keyingi oʻrinlarda — Festival) tashkil etish va oʻtkazish toʻgʻrisidagi taklifi maʼqullansin. 2. Quyidagilar: Andijon viloyati Bobur shahrida rassomlar festivalini tashkil etish va oʻtkazish boʻyicha tashkiliy qoʻmita (keyingi oʻrinlarda — Tashkiliy qoʻmita) tarkibi 1-ilovaga muvofiq; Andijon viloyati Bobur shahrida rassomlar festivalini tashkil etish va oʻtkazish tartibi toʻgʻrisidagi nizom 2-ilovaga muvofiq; Andijon viloyati Bobur shahrida rassomlar festivalini tashkil etish va oʻtkazish boʻyicha chora-tadbirlar dasturi 3-ilovaga muvofiq tasdiqlansin. 3. Festivalning asosiy vazifalari etib quyidagilar belgilansin: tasviriy sanʼat sohasidagi ijodkorlarni, eng avvalo, yosh isteʼdodlarni xalqimizning boy maʼnaviy dunyosi, ozod va obod Vatan kelajagi oldidagi masʼuliyat, milliy oʻzlikni anglash gʻoyalarini tarannum etuvchi yorqin asarlar yaratishga ragʻbatlantiruvchi muhit yaratish; soha rivojiga munosib hissa qoʻshayotgan tajribali ijodkorlar, isteʼdodli rassomlarni aniqlash, ularni maʼnaviy hamda moddiy ragʻbatlantirib borish; zamonaviy oʻzbek tasviriy sanʼatiga kirib kelayotgan yosh isteʼdod egalari, turli yoʻnalishlarda faoliyat koʻrsatayotgan ijodkorlarning jahon sanʼat maydonida munosib oʻrin egallashga intilishlarini qoʻllab-quvvatlash; oʻzbek tasviriy sanʼatining turli yoʻnalishlarini yanada rivojlantirish, xalqimizning ushbu nafis sanʼatga boʻlgan estetik ehtiyojini qondirish, keng yoʻnalishda faoliyat olib borayotgan ijodkorlarning ijodiy imkoniyatlaridan unumli foydalanish, ularga zarur shart-sharoitlar yaratish, badiiy salohiyatini oshirish; xalqimizning boy madaniy merosini, tasviriy sanʼatimizning oʻziga xos jihatlarini xalqaro hamjamiyatga namoyish qilish, yangi tendensiyalar, zamonaviy sanʼatda yangi nomlar va turli yoʻnalishlar integratsiyasini amalga oshirish. 4. Tashkiliy qoʻmita (A. Nuridinov): manfaatdor vazirlik va idoralar bilan birgalikda Festivalni tashkil etish hamda oʻtkazish boʻyicha barcha tashkiliy va ijodiy ishlarni muvofiqlashtirsin; Festivalga tayyorgarlik koʻrish va oʻtkazish bilan bogʻliq xarajatlar smetasini shakllantirsin hamda tasdiqlasin; Festival sovrindorlariga topshiriladigan diplom va esdalik sovgʻa namunalarini hamda pul mukofotlari miqdorini tasdiqlasin; Festivalni zamonaviy texnologiyalardan keng foydalangan holda yuqori badiiy saviyada oʻtkazishga qaratilgan tashkiliy-amaliy choralarni koʻrsin; Festivalni oʻtkazishga tayyorgarlik koʻrish boʻyicha barcha masalalarni va yuzaga keladigan muammolarni tezkorlik bilan hal etsin; “Hunarmand” uyushmasi bilan birgalikda Festival doirasida milliy sozlar va liboslar, hunarmandchilik buyumlari, tasviriy va amaliy sanʼat asarlari koʻrgazmalari, kitoblar, albomlar, fotosuratlar namoyishi hamda ularning savdosini tashkil etsin; Festival yakunida tadbirlarning maʼnaviy, madaniy va iqtisodiy mezonlar asosida baholanishini tashkil etsin; zarur hollarda, Festivalni yuqori saviyada tashkil etish bilan bogʻliq tezkor qarorlar qabul qilsin. Tashkiliy qoʻmita Festivalni yuqori saviyada oʻtkazish uchun masʼul hisoblanadi. 5. Belgilansinki: Festivalga tayyorgarlik koʻrish va uni oʻtkazish bilan bogʻliq xarajatlar Oʻzbekiston Badiiy akademiyasiga ajratilgan respublika budjeti mablagʻlari, Andijon viloyati mahalliy budjetining qoʻshimcha manbalari, jismoniy va yuridik shaxslarning homiylik xayriyalari hamda qonunchilik hujjatlarida taqiqlanmagan boshqa manbalar hisobidan teng ulushlarda qoplanadi; Festivalni oʻtkazish bilan bogʻliq xarajatlarning asosliligi Davlat moliyaviy nazorati inspeksiyasi tomonidan nazorat qilinadi. 6. Oʻzbekiston Milliy axborot agentligi, Oʻzbekiston Milliy teleradiokompaniyasi va “Dunyo” axborot agentligiga Festivalni oʻtkazish boʻyicha amalga oshiriladigan ishlarni mahalliy va xorijiy ommaviy axborot vositalarida va boshqa ijtimoiy tarmoqlarda muntazam yoritib borish tavsiya etilsin. 7. Mazkur qarorning bajarilishini nazorat qilish Oʻzbekiston Badiiy akademiyasi raisi A.V. Nuridinov va Andijon viloyati hokimi Sh.K. Abdurahmonov zimmasiga yuklansin. 1. Ushbu Nizom Andijon viloyati Bobur shahrida rassomlar festivalini (keyingi oʻrinlarda — Festival) tashkil etish va oʻtkazish tartibini belgilaydi. 2. Festival 2026-yildan boshlab har ikki yilda bir marotaba, qoida tariqasida, may oyida oʻtkaziladi. 3. Festival Oʻzbekiston Badiiy akademiyasi va Andijon viloyati hokimligi (keyingi oʻrinlarda — tashkilotchilar) tomonidan ilovaga muvofiq sxema asosida tashkil etiladi va oʻtkaziladi. 4. Festivalni tashkil etish va oʻtkazish bilan bogʻliq masalalar Andijon viloyati Bobur shahrida rassomlar festivalini tashkil etish va oʻtkazish boʻyicha tashkiliy qoʻmita (keyingi oʻrinlarda — Tashkiliy qoʻmita) tomonidan muvofiqlashtiriladi. 5. Festivalning asosiy vazifalari va funksiyalari quyidagilar hisoblanadi: tasviriy sanʼat sohasidagi ijodkorlarni, eng avvalo, yosh isteʼdodlarni xalqimizning boy maʼnaviy dunyosi, ozod va obod Vatan kelajagi oldidagi masʼuliyat, milliy oʻzlikni anglash gʻoyalarini tarannum etuvchi yorqin asarlar yaratishga yoʻnaltirish hamda bu yoʻldagi harakatlarni ragʻbatlantiruvchi muhit yaratish; soha rivojiga munosib hissa qoʻshgan tajribali ijodkorlar, isteʼdodli rassomlarni aniqlash, ularni maʼnaviy hamda moddiy ragʻbatlantirib borish; bugungi kunda zamonaviy oʻzbek tasviriy sanʼatiga kirib kelayotgan koʻplab yosh isteʼdod egalari, turli yoʻnalishlarda faoliyat koʻrsatayotgan ijodkorlarning jahon sanʼat maydonida munosib oʻrin egallashga intilishlarini qoʻllab-quvvatlash; oʻzbek tasviriy sanʼatining turli yoʻnalishlarini yanada rivojlantirish, xalqimizning ushbu nafis sanʼatlarga boʻlgan estetik ehtiyojini qondirish, keng yoʻnalishda faoliyat olib borayotgan ijodkorlarning ijodiy imkoniyatlaridan unumli foydalanish, ularga zarur shart-sharoitlar yaratish, badiiy salohiyatini oshirish; xalqimizning boy madaniy merosini, tasviriy sanʼatimizning oʻziga xos jihatlarini namoyish qilish, yangi tendensiyalar, zamonaviy sanʼatda yangi nomlar va turli yoʻnalishlar integratsiyasini amalga oshirish; oʻzbek tasviriy sanʼati anʼanalari va yutuqlarini namoyish etish orqali Bobur shahrini milliy qadriyatlarimizni mujassam etadigan maʼnaviy maskanga, yoshlar uchun ilhom va ibrat, parvoz maydoniga, yurtimizning yana bir turizm va madaniyat markaziga aylantirish, turizm salohiyatini yanada yuksaltirish; oʻzaro tajriba almashish va badiiy koʻrgazmalar, mahorat darslari tashkil etish, ijodiy muloqotlar oʻtkazish. 6. Tashkilotchilar Festival oʻtkaziladigan yilning 10-yanvariga qadar Festivalni tashkil etish va oʻtkazish toʻgʻrisida oʻz rasmiy veb-sayti va ijtimoiy tarmoqlardagi rasmiy sahifalarida eʼlon beradi. 7. Festivalda ishtirok etishni istagan nomzodlar Festival oʻtkaziladigan yilning 1-fevraliga qadar Festivalda qatnashish uchun tashkilotchilarga quyidagilarni topshiradi: maʼlumotnoma (rezyume); 3 dona 6x9 oʻlchamdagi rangli fotosurat; tasviriy sanʼat sohasida yetarli tajribaga ega ekanligi, oʻz davlatida yoki boshqa chet elda oʻtkazilgan sohaga oid festivallar va koʻrgazmalarda ishtirok etganligi toʻgʻrisida guvohnoma, diplom, sertifikat nusxalari; nomzodning oʻzi ijod qilgan tasviriy sanʼat yoʻnalishidagi ijodiy asarlarining 10 donadan kam boʻlmagan sifatli fotosuratlari va ularni yaratish jarayonlari aks ettirilgan videodisk. 8. Tashkiliy qoʻmita Festival oʻtkaziladigan yilning 1-apreliga qadar Festivalda ishtirok etuvchilarning roʻyxatini aniqlab, ishtirokchilarga maʼlum qiladi. 9. Festivalni oʻtkazishning aniq sanasi va vaqti Tashkiliy qoʻmita tomonidan belgilanadi. 10. Festivalda tasviriy sanʼat sohasida ijod qilayotgan ijodkorlar ishtirok etishlari mumkin. 11. Festivalda ishtirok etish uchun nomzodlar rangtasvir, badiiy foto, haykaltaroshlik va grafika yoʻnalishlarida ijodkor sifatida tajribaga ega boʻlishi maqsadga muvofiq. 12. Festival quyidagi nominatsiyalar boʻyicha oʻtkaziladi: “Gran-pri”; “Eng yaxshi rangtasvirchi rassom”; “Eng yaxshi haykaltarosh”; “Eng yaxshi fotorassom”; “Eng yaxshi grafik rassom”. 13. Festival natijalari ijodkorlar va Festivalni yanada targʻib qilish uchun tashkilotchilar arxivida qoladi. 14. Festival ishtirokchilarining mahoratlari quyidagi mezonlar asosida baholanadi: badiiy va estetik maʼno-mazmuni; ijodkorning yuksak mahorati, ijodiy yoʻnalishining plastik va estetik yechimi; ijodiy ishlarning kreativligi va zamonaviyligi; ijodiy ishlarda tarixiy anʼana va zamonaviy innovatsion uslubning uygʻunlashuvi; ijodkor yoʻnalishining oʻziga xos uslub va maktabga egaligi. 15. Festival dasturi quyidagi yoʻnalishlarni oʻz ichiga oladi: tasviriy sanʼat yoʻnalishi boʻyicha ijodiy asarlar koʻrgazmalari; taniqli va iqtidorli ijodkorlar ishtirokida mahorat darslari, ijodiy suhbatlar, plenerlar; amaliy sanʼat asarlari, hunarmandchilik buyumlari koʻrgazmalari; milliy tasviriy sanʼat tarixiga oid hujjatli filmlar, kitoblar, albomlar, fotosuratlar namoyishlari; milliy va tarixiy liboslar bilan koʻrgazmali chiqishlar, badiiy dasturlar namoyishi; koʻrik-tanlov gʻoliblari va sovrindorlarini tantanali taqdirlash marosimi. 16. Festival ishtirokchilarining mahoratini baholash uchun Tashkiliy qoʻmita tomonidan 5 — 7 nafar aʼzodan iborat tarkibda Hakamlar hayʼati (keyingi oʻrinlarda — Hakamlar hayʼati) tasdiqlanadi. Hakamlar hayʼati tarkibiga tasviriy va amaliy sanʼat yoʻnalishlarida faoliyat koʻrsatayotgan yuqori malakali mutaxassislar, taniqli madaniyat va sanʼat arboblari, olimlar, tadqiqotchilar, amaliyotchilar, shuningdek, tegishli sohalar namoyandalari taklif etiladi. Hakamlar hayʼati aʼzolari hayʼat raisini saylaydi. 17. Hakamlar hayʼati tomonidan Festival ishtirokchilarining ijodiy ishlari koʻrgazmasida ularning ijodiy ishlari tegishli nominatsiyalar boʻyicha baholanadi. 18. Festival ishtirokchilarini baholashda Hakamlar hayʼati mustaqil hisoblanadi. 19. Tanlovning yakuniy natijalari Hakamlar hayʼatining qarori bilan rasmiylashtiriladi. 20. Hakamlar hayʼatining qarorlari qatʼiy va qayta koʻrib chiqilmaydi. 21. Festival gʻoliblari Tashkiliy qoʻmita tomonidan Oʻzbekiston Respublikasi Prezidenti sovgʻasi sifatida Oʻzbekiston Respublikasida ishlab chiqarilgan yengil avtomobil (Chevrolet Onix yoki shu klassdagi boshqa avtomobil), diplom, Festival ramziy haykalchasi va pul mukofotlari bilan taqdirlanadi. Bunda pul mukofoti miqdorlari Tashkiliy qoʻmita tomonidan belgilanadi. 22. Tashkilotchilar, ijodiy uyushmalar, jamgʻarmalar va boshqa tashkilotlar Hakamlar hayʼati aʼzolari va muxlislar eʼtirofiga sazovor boʻlgan iqtidorli ijodkorlarni taqdirlash uchun mustaqil ravishda maxsus mukofotlar taʼsis etishlari mumkin. Festivalning har bir ishtirokchisiga Tashkiliy qoʻmita tomonidan “Rassomlar festivalining faol ishtirokchisi” sertifikati beriladi. 23. Tashkilotchilar: Festivalni oʻtkazish va uning yakuni davomida tayyorlangan barcha turdagi audio, video, bosma va boshqa mahsulotlarni ishlab chiqarish va tarqatish; Festivalda ishtirok etishni istagan jismoniy va yuridik shaxslar tomonidan Tashkiliy qoʻmitaga yuboriladigan materiallardan reklama maqsadida foydalanish; Festivalga jahondagi yetakchi soha mutaxassislari va sanʼat namoyandalarini jalb etish huquqiga ega. 24. Hakamlar hayʼati aʼzolari hamda Festival ishtirokchilarining Bobur shahriga kelib-ketishi, ichki transport, mehmonxona va ovqatlanishi bilan bogʻliq xarajatlar Festivalning xarajatlar smetasi doirasida qoplanadi. 25. Festivalni tashkil etish va oʻtkazish bilan bogʻliq xarajatlar Oʻzbekiston Badiiy akademiyasiga respublika budjetidan ajratilgan mablagʻlar, Andijon viloyati mahalliy budjetining qoʻshimcha manbalari, jismoniy va yuridik shaxslarning homiylik xayriyalari hamda qonunchilik hujjatlarida taqiqlanmagan boshqa manbalar hisobidan teng ulushlarda qoplanadi. 26. Festival doirasida Tashkiliy qoʻmita tomonidan belgilangan tartibda milliy sozlar va liboslar, hunarmandchilik buyumlari, tasviriy va amaliy sanʼat asarlari koʻrgazmalari, kitoblar, albomlar, fotosuratlar namoyishi hamda ularning savdosi tashkil etiladi. 27. Tashkiliy qoʻmita Festival yakunida tadbirlarning maʼnaviy, madaniy va iqtisodiy mezonlar asosida baholanishini tashkil etadi. 28. Tashkiliy qoʻmita va Hakamlar hayʼati faoliyatida ishtirok etish jamoatchilik asosida amalga oshiriladi. 29. Mazkur Nizom talablariga rioya etilishi Tashkiliy qoʻmita tomonidan qonunchilik hujjatlarida belgilangan tartibda nazorat qilinadi. 30. Ushbu Nizom talablari buzilishida aybdor boʻlgan shaxslar qonunchilik hujjatlarida belgilangan tartibda javobgar boʻladilar.